Svetlograd

**Svetlograd** () om Venäman lidn Stavropolin randan keskuzpalan lodehes. Om Petrovskojen lidnümbrikon administrativine keskuz da üks'jäine lidn. Edel 2017. vot lidn oli Petrovskojen rajonan *Municipaline «Svetlograd-lidn»-ühtnik*-lidnankundaks.

## Istorii
Eländpunktan aluz om pandud vl 1786 kuti *Petrovskoje*-žilo. Se sai lidnan statusad vl 1965 udenke nügüdläiženke nimenke, valitihe nimed päivoikahan klimatan tagut.

Svetlogradan ižandusen päsarakod oma sömtegimišt (pühävoin tegim, modificiruidud trahmalan tegim, lihakombinat, lindfabrik, villänpurnud), sauvond i sauvondmaterialiden tegimišt (gazbeton), mahusenümbriradajan mašiništon tegim om avaitud (adrad), mugažo pakuitezbumagan fabrik om saudud i kalankazvatusen edheotand radab.

## Geografijan andmused

Lidn sijadase ümbrikon keskuzpalan pohjoižes, Stavropolin ülüdel, Kalaus-jogen keskjoksmusen randal (Manič-jogen zavodind om Kalausan lanktendan-bifurkacijan sijas, Donan hurapol'ne bassein), sen oiktoil Karamik- ( 14 km pitte) i Kisličanskai Balk- (10 km pitte) ližajogil mugažo, 120 m ü.m.t. keskmäižel korktusel. Kavkazan ezimägišton Kucai-mägi (302 m ü.m.t.) i Baraničj (*Бараничья*) seištas lidnanno.

Matkad Stavropolihesai om seičemekümne kuz' kilometrad suvipäivlaskmha. Lähembaižed lidnad oma Blagodarnii vižkümnes kilometras suvipäivnouzmha orhal, raudtedme vai 67 km avtotedme i Ipatovo 50 km pohjoižhe kaikil teil. *Svetlograd*-raudtestancii sijadase «Stavropol' — Elist»-jonol, sen sauvuz om sätud vl 1915. *Svetlograd*-sodalendimpöud levigandeb kaks'toštkümnes kilometras lodeheze lidnaspäi.

Klimat om ven kontinentaline. Voden keskmäine lämuz om +11 C°, kezakun-elokun +21,0..+24,2 C°, tal'vkun-elokun −0,3..−1,2 C°.

## Eläjad
Vl 2010 Venäman rahvahanlugemižen mödhe lidnan eläjiden lugu oli 38 520 ristitud, rajonan (nüg. lidnümbrik) pol', vn 2021 — 35 703 ristitud. Vl 2017 lidnan ristitišt oli 36 935 eläjad. Kaikiš suremb lidnan ristitišt oli vozil läz 40 tuhad eläjid 1996−2009 (40 400 rist. vll 2000−2001).

Rahvahad (enamba 0,4 % vl 2010): venälaižed — 94,1 %, armenijalaižed — 1,1 %, ukrainalaižed — 0,8 %, čiganalaižed — 0,7 %, toižed rahvahad — 2,5 %, rahvahuden ozutandata — 0,8 %.

Ortodoksižen hristanuskondan ph. Mikulai-čudonsädajan jumalanpert' om letud lidnas vll 1999−2007. Mugoi jumalanpert' oli vll 1851−1939, no panihe mantazole. Kaks' tošt olijad pühäpertid oma phh. Petr- da Pavel-apostoloiden jumalanpert' (om saudud vll 2000−2003, vspäi 2019 jumalankodi sädase sen alusel) i Pühän Jumalanmaman Katken pühäpert'. Baptizman jumalanpert' om avaitud.

## Openduz
Lapsiden opendusen aluzkundad lidnas oma nell'toštkümne nimitadud i nomeruidud päivkodid (nomer 1, 3, 4, 8, 10, 24, 26, 33..36, 38, 40, 47), nell' keskškolad (nomer 2, 4, 5, 7), gimnazii nomer 1 Roman Nikolajenko-sodamehen nimed, licei nomer 3, specialine (korrekcine) škol-internat 8. toižendan nomer 17. Ližaopendusen aluzkundad oma lapsiden sädamižen pert', norišton tehnižen sädamižen keskuz, lapsiden ekologijan keskuz, čomamahtoine škol, muzikškol i sportškol lapsiden täht.

Sijaližed professionaližen opendusen aluzkundad oma Svetlogradan regionaline maižandusen kolledž, pedkolledž i privatine Svetlogradan äiprofil'ne kolledž.

## Galerei

Svtnlograd Lenina street(Movie theater"Friendship").JPG|«Družba»-kinoteatr (2012, *Sebruz*)
Petrovskaya CRB.JPG|Petrovskojen lidnümbrikon keskuzläžundkodi, vn 2011 nägu
Светлоград 1.jpg|Lidnan ühthine nägu vl 2011
ФОК ПОБЕДА.JPG|Fizkul'turine «Pobeda»-tervehtamižkompleks (2011, *Vägestuz*)
Station building Svetlograd.jpg|*Svetlograd*-päraudtestancijan sauvuz vl 2009


## Homaičendad


## Irdkosketused
* Lidnan da Petrovskojen lidnümbrikon tobmuden sait (''petrgosk.ru'').